FI Euroopan unionin virallinen lehti L 90/6

KOMISSION DELEGOITU ASETUS (EU) N:o 272/2012,

annettu 7 päivänä helmikuuta 2012,

luottoluokituslaitoksista annetun Euroopan parlamentin ja neuvoston asetuksen (EY) N:o 1060/2009 täydentämisestä Euroopan arvopaperimarkkinaviranomaisen luottoluokituslaitoksilta kantamien maksujen osalta

(ETA:n kannalta merkityksellinen teksti)

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon luottoluokituslaitoksista 16 päivänä syyskuuta 2009 annetun Euroopan parlamentin ja neuvoston asetuksen (EY) N:o 1060/2009 (1) ja erityisesti sen 19 artiklan 2 kohdan,

sekä katsoo seuraavaa:

(1) Euroopan valvontaviranomaisen (Euroopan arvopaperimarkkinaviranomainen) perustamisesta 24 päivänä marraskuuta 2010 annetun Euroopan parlamentin ja neuvoston asetuksen (EU) N:o 1095/2010 (2) 62 artiklassa säädetään, että Euroopan arvopaperimarkkinaviranomaisen (EAMV) tulot koostuvat kansallisten viranomaisten maksuosuuksien ja unionin avustuksen lisäksi myös EAMV:lle unionin säädöksissä tarkemmin säädetyissä tapauksissa suoritettavista maksuista.

(2) Jotta turvattaisiin EAMV:n talousarvion tehokas käyttö ja kevennettäisiin samalla jäsenvaltioiden ja unionin taloudellista rasitusta, on tarpeen varmistaa, että luottoluokituslaitokset maksavat ainakin kaikki niiden valvontaan liittyvät kustannukset. Yhden varainhoitokauden mahdollinen vaje olisi katettava seuraavalla kaudella luottoluokituslaitoksilta kannettavilla maksuilla.

(3) Luottoluokituslaitoksilta, joiden liikevaihto ylittää tietyn kynnysarvon, olisi kannettava vuotuinen valvontamaksu budjettivarmuuden turvaamiseksi sekä EAMV:lle että kyseisille luottoluokituslaitoksille. Vuotuiset valvontamaksut eivät saisi koitua rasitukseksi luottoluokitusmarkkinoiden uusille tulokkaille. Pienten luottoluokituslaitosten odotetaan myös aiheuttavan huomattavasti vähemmän valvontakustannuksia kuin suurten luottoluokituslaitosten. Sen vuoksi olisi oikeasuhteista vapauttaa pienet luottoluokituslaitokset kokonaan vuotuisen valvontamaksun maksamisesta silloin, kun luottoluokituslaitoksen tai sen ryhmän liikevaihto, johon luottoluokituslaitos kuuluu, ei ylitä tiettyä kynnysarvoa.

(4) Jotta varmistettaisiin maksujen selkeä ja oikeudenmukainen jakautuminen, jossa on otettu samalla huomioon todellinen hallinnollinen rasitus valvottua yhteisöä kohden, valvontamaksu olisi laskettava luottoluokituslaitosten luokitustoimista ja liitännäispalveluista syntyneen liikevaihdon perusteella, koska suuret luottoluokituslaitokset aiheuttavat suurempia valvontakustannuksia kuin pienet. Lisäksi liitännäispalvelujen tarjonnan valvominen vaatii ylimääräistä työtä, koska tällöin joudutaan valvomaan näiden palvelujen tarjonnasta mahdollisesti aiheutuvia eturistiriitoja. Luottoluokituslaitokset eivät saisi pyrkiä välttämään tämän asetuksen mukaista maksujen oikeudenmukaista jakautumista jakamalla tuotot uudelleen muille ryhmänsä yhteisöille pienentääkseen omia maksuosuuksiaan. EAMV:n olisi tältä osin seurattava kriittisiä muutoksia ja raportoitava niistä.

(5) Unioniin sijoittautuneilta luottoluokituslaitoksilta olisi kannettava rekisteröintimaksu, jossa otettaisiin huomioon EAMV:lle rekisteröintihakemusten käsittelystä aiheutuvat kustannukset. Jos luottoluokituslaitos hakee strukturoituja rahoitusvälineitä koskevien luokitusten antamista tai aikoo vahvistaa kolmansien maiden luottoluokituslaitosten luokituksia tai jos sillä on sivukonttoreita, sen tekemä hakemus on monimutkaisempi ja siihen liittyvät arviointikustannukset suurempia. Sen vuoksi nämä tekijät olisi otettava huomioon rekisteröintimaksua laskettaessa. Käsittelykustannukset riippuvat suuresti myös hakijana olevan luottoluokituslaitoksen koosta. Koska uuden luottoluokituslaitoksen tulevaa liikevaihtoa ei tiedetä vielä sen hakiessa rekisteröintiä, yleisenä laskentaperusteena olisi käytettävä työntekijöiden määrää liikevaihdon sijasta kaikkien luottoluokituslaitosten osalta.

(6) Tässä asetuksessa olisi säädettävä sellaisilta kolmansien maiden luottoluokituslaitoksilta kannettavista maksuista, jotka hakevat sertifiointia unionissa asetuksen (EY) N:o 1060/2009 5 artiklan 2 kohdan mukaisesti, jotta voidaan kattaa kyseisten laitosten sertifioinnista ja vuotuisesta valvonnasta aiheutuvat kustannukset. EAMV:lle tässä yhteydessä aiheutuvat välttämättömät menot liittyvät asetuksen (EY) N:o 1060/2009 5 artiklan 3 kohdan mukaiseen kolmansien maiden luottoluokituslaitosten sertifiointiin (jossa noudatetaan samanlaista menettelyä kuin rekisteröitäessä unioniin sijoittautuneita luottoluokituslaitoksia) sekä sertifioitujen luottoluokituslaitosten valvontaan.

(7) Luottoluokituslaitoksille, jotka peruuttavat hakemuksensa rekisteröinti- tai sertifiointiprosessin alussa, olisi maksettava takaisin osa niiltä alun perin kannetusta rekisteröinti- tai sertifiointimaksusta, koska EAMV:lle aiheutuu tällaisissa tapauksissa vähemmän kustannuksia hakemusten käsittelystä.

(8) Mahdollisten tulevien muutosten vuoksi olisi asianmukaista, että kynnysarvoja, jotka on asetettu luottoluokituslaitosten vapauttamiselle vuotuisten valvontamaksujen maksamisesta, sekä rekisteröinti- ja sertifiointimaksujen määriä tarkastellaan tarvittaessa uudelleen ja että ne saatetaan ajan tasalle. Komission olisi arvioitava näiden toimenpiteiden asianmukaista soveltamista neljän vuoden kuluessa tämän asetuksen voimaantulosta ja ilmoitettava Euroopan parlamentille ja neuvostolle, onko asetusta mahdollisesti tarpeen tarkastella uudelleen.

(9) Kansallisille toimivaltaisille viranomaisille aiheutuu kustannuksia, kun ne hoitavat EAMV:n niille asetuksen (EY) N:o 1060/2009 30 artiklan mukaisesti siirtämiä tehtäviä ja kun ne avustavat EAMV:ta muissa mainitussa asetuksessa määritellyissä tapauksissa. Myös nämä kustannukset olisi katettava EAMV:n luottoluokituslaitoksilta kantamilla maksuilla. Jotta vältettäisiin se, että toimivaltaiset viranomaiset kärsivät tappiota tai saavat voittoa niille siirrettyjen tehtävien hoitamisesta tai EAMV:n avustamisesta, EAMV olisi korvattava kansallisille toimivaltaisille viranomaisille aiheutuneet todelliset kustannukset.

(10) Tämän asetuksen olisi muodostettava perusta EAMV:n oikeudelle kantaa maksuja luottoluokituslaitoksilta. Asetuksen olisi tultava voimaan kolmantena päivänä julkaisemisensa jälkeen, jotta tehokasta valvonta- ja täytäntöönpanotoimintaa voitaisiin helpottaa välittömästi,

ON HYVÄKSYNYT TÄMÄN ASETUKSEN:

I LUKU

YLEISET SÄÄNNÖKSET

1 artikla

Kohde

Tässä asetuksessa vahvistetaan niitä maksuja koskevat säännöt, jotka Euroopan arvopaperimarkkinaviranomainen (EAMV) kantaa luottoluokituslaitoksilta niiden valvonnasta, rekisteröinnistä ja sertifioinnista.

2 artikla

Valvontakustannusten kattaminen kokonaan

Luottoluokituslaitoksilta kannettavilla maksuilla katetaan

a) kaikki kustannukset, jotka liittyvät EAMV:n asetuksen (EY) N:o 1060/2009 mukaisesti harjoittamaan luottoluokituslaitosten valvontaan, mukaan luettuina luottoluokituslaitosten rekisteröinnistä ja sertifioinnista aiheutuvat kustannukset;

b) kaikki kustannukset, jotka aiheutuvat korvausten maksamisesta toimivaltaisille viranomaisille, joille EAMV on siirtänyt tehtäviä asetuksen (EY) N:o 1060/2009 30 artiklan mukaisesti;

c) kaikki kustannukset, jotka aiheutuvat korvausten maksamisesta toimivaltaisille viranomaisille, jotka ovat avustaneet EAMV:ta asetuksen (EY) N:o 1060/2009 23 c artiklan 4 kohdan ja 23 d artiklan 5 kohdan mukaisesti.

3 artikla

Sovellettava liikevaihto

1. Tiettyyn tilikauteen (n) sovellettavana liikevaihtona ovat 5 artiklassa, 7 artiklan 1 kohdassa sekä 11 artiklan 1 ja 2 kohdassa tarkoitettuja maksuja laskettaessa luottoluokitustoiminnasta ja liitännäispalveluista syntyneet luottoluokituslaitoksen tuotot, sellaisina kun ne on julkaistu luottoluokituslaitoksen edellisen tilikauden (n-1) tarkastetussa tilinpäätöksessä.

2. Jos luottoluokituslaitos ei ole ollut toiminnassa koko tilikautta (n-1), sovellettavat tuotot arvioidaan ekstrapoloimalla kyseinen määrä koko tilikaudelle.

II LUKU

MAKSUT

4 artikla

Maksutyypit ja yleiset maksutavat

1. Unioniin sijoittautuneilta luottoluokituslaitoksilta, jotka hakevat rekisteröintiä asetuksen (EY) N:o 1060/2009 14 artiklan 1 kohdan mukaisesti, kannetaan seuraavantyyppiset maksut:

a) 5 artiklan mukaiset vuotuiset valvontamaksut;

b) 6 artiklan mukaiset rekisteröintimaksut.

2. Kolmansiin maihin sijoittautuneilta luottoluokituslaitoksilta, jotka hakevat sertifiointia asetuksen (EY) N:o 1060/2009 5 artiklan 2 kohdan mukaisesti, kannetaan seuraavantyyppiset maksut:

a) 7 artiklan mukaiset kiinteämääräiset vuotuiset valvontamaksut;

b) 8 artiklan mukaiset sertifiointimaksut.

3. Maksut on suoritettava euroina. Ne on suoritettava 5 artiklan 3 kohdassa, 6 artiklan 6 kohdassa, 7 artiklan 2 kohdassa ja 8 artiklan 2 kohdassa määritellyillä tavoilla.

Kaikista myöhästyneistä maksuista määrätään viivästyskorko, joka on 0,1 prosenttia maksettavasta määrästä päivää kohden.

5 artikla

Rekisteröityjen luottoluokituslaitosten vuotuiset valvontamaksut

1. Rekisteröidyiltä luottoluokituslaitoksilta kannetaan vuotuinen valvontamaksu.

Poiketen siitä, mitä ensimmäisessä alakohdassa säädetään, rekisteröity luottoluokituslaitos vapautetaan vuotuisen valvontamaksun maksamisesta, jos sen kokonaistuotot, sellaisina kuin ne on julkaistu sen tuoreimmassa tarkastetussa tilinpäätöksessä, ovat alle 10 miljoonaa euroa tai, kun luottoluokituslaitos kuuluu luottoluokituslaitosten ryhmään, jos kyseisen ryhmän yhteenlasketut kokonaistuotot ovat alle 10 miljoonaa euroa.

2. Tietyn tilikauden vuotuinen valvontamaksu lasketaan seuraavasti:

a) tietyn tilikauden vuotuisen valvontamaksun perustana on arvio luottoluokituslaitosten valvontaan liittyvistä menoista, sellaisena kuin kyseinen arvio on laadittu ja hyväksytty asetuksen (EU) N:o 1095/2010 63 artiklan mukaisesti ja sisällytetty kyseiseksi vuodeksi tehtyyn EAMV:n talousarvioon;

b) huomioon otettava määrä, jota käytetään tietyn tilikauden vuotuisen valvontamaksun laskennassa, on a alakohdan mukainen menoarvio, josta vähennetään vuotuiset valvontamaksut, jotka sertifioitujen luottoluokituslaitosten on maksettava tietyltä tilikaudelta 7 artiklan mukaisesti, ja johon lisätään edellisen tilikauden mahdollinen vaje;

c) 1 kohdassa tarkoitetun rekisteröidyn luottoluokituslaitoksen on vuotuisena valvontamaksuna maksettava huomioon otettavasta määrästä osuus, joka vastaa kyseisen luottoluokituslaitoksen sovellettavan liikevaihdon ja kaikkien niiden rekisteröityjen luottoluokituslaitosten sovellettavan kokonaisliikevaihdon välistä suhdetta, joiden on maksettava vuotuinen valvontamaksu 1 kohdan mukaisesti.

3. Tietyn tilikauden vuotuinen valvontamaksu on maksettava kahdessa maksuerässä.

Ensimmäinen maksuerä, joka on kaksi kolmasosaa arvioidusta vuotuisesta valvontamaksusta, on maksettava kyseisen vuoden helmikuun loppuun mennessä. Jos sovellettava liikevaihto ei ole tuolloin vielä tiedossa, EAMV valitsee laskennan perustaksi liikevaihdon, joka sisältyy tuoreimpaan saatavilla olevaan tarkastettuun tilinpäätökseen.

Toinen maksuerä on maksettava elokuun loppuun mennessä. Toisen maksuerän määrä on 2 kohdan mukaisesti laskettu vuotuinen valvontamaksu, josta on vähennetty ensimmäinen maksuerä.

EAMV lähettää luottoluokituslaitoksille maksueriä varten laskut vähintään 30 päivää ennen kyseisen erän maksupäivää.

6 artikla

Rekisteröintimaksu

1. Kunkin rekisteröintiä hakevan luottoluokituslaitoksen maksettavaksi tulevan rekisteröintimaksun määrän on oltava oikeassa suhteessa hakemuksen monimutkaisuuteen ja luottoluokituslaitoksen kokoon, kuten 2–5 kohdassa täsmennetään.

2. Rekisterimaksun määrää laskettaessa otetaan huomioon seuraavat perusteet:

a) aikooko luottoluokituslaitos antaa strukturoituja rahoitusvälineitä koskevia luokituksia;

b) onko luottoluokituslaitoksella sivukonttori toisessa jäsenvaltiossa tai kolmannessa maassa;

c) aikooko luottoluokituslaitos vahvistaa luokituksia.

3. Jos mikään 2 kohdassa mainituista perusteista ei täyty, rekisteröintimaksu lasketaan työntekijöiden määrän perusteella seuraavasti:

a) luottoluokituslaitosten, joissa on alle 15 työntekijää, on maksettava 2 000 euroa;

b) luottoluokituslaitosten, joissa on 15–49 työntekijää, on maksettava 15 000 euroa;

c) luottoluokituslaitosten, joissa on vähintään 50 työntekijää, on maksettava 40 000 euroa.

4. Luottoluokituslaitosten, jotka täyttävät vain yhden 2 kohdassa mainituista perusteista, on maksettava rekisteröintimaksut työntekijöidensä määrän perusteella seuraavasti:

a) luottoluokituslaitosten, joissa on alle 15 työntekijää, on maksettava 10 000 euroa;

b) luottoluokituslaitosten, joissa on 15–49 työntekijää, on maksettava 40 000 euroa;

c) luottoluokituslaitosten, joissa on vähintään 50 työntekijää, on maksettava 100 000 euroa.

5. Luottoluokituslaitosten, jotka täyttävät vähintään kaksi 2 kohdassa mainituista perusteista, on maksettava rekisteröintimaksut työntekijöidensä määrän perusteella seuraavasti:

a) luottoluokituslaitosten, joissa on alle 15 työntekijää, on maksettava 30 000 euroa;

b) luottoluokituslaitosten, joissa on 15–49 työntekijää, on maksettava 85 000 euroa;

c) luottoluokituslaitosten, joissa on vähintään 50 työntekijää, on maksettava 125 000 euroa.

6. Rekisteröintimaksu on maksettava kokonaan sinä ajankohtana, jona luottoluokituslaitos hakee rekisteröintiä.

7. Jos luottoluokituslaitos peruuttaa hakemuksensa ennen kuin EAMV on ilmoittanut sille asetuksen (EY) N:o 1060/2009 15 artiklan 4 kohdan toisen alakohdan mukaisesti, että hakemus on täydellinen, EAMV maksaa takaisin kolme neljäsosaa maksetusta rekisteröintimaksusta. Jos hakemus peruutetaan kyseisen päivän jälkeen mutta ennen kuin EAMV antaa perustellun päätöksen rekisteröinnistä tai rekisteröinnin epäämisestä, EAMV maksaa takaisin yhden neljäsosan maksetusta rekisteröintimaksusta.

8. Poiketen siitä, mitä 5 artiklassa säädetään, rekisteröidyn luottoluokituslaitoksen, jonka on maksettava vuotuinen valvontamaksu 5 artiklan 1 kohdan mukaisesti, on rekisteröintivuotenaan maksettava rekisteröintipäivän ja tilikauden päättymisen välisen ajanjakson jokaiselta täydeltä kuukaudelta 500 euron suuruinen ensimmäinen valvontamaksu. Tämä maksu on maksettava kokonaan sen jälkeen, kun rekisteröinnistä on ilmoitettu luottoluokituslaitokselle.

7 artikla

Rekisteröityjen luottoluokituslaitosten kiinteät vuotuiset valvontamaksut

1. Asetuksen (EY) N:o 1060/2009 mukaisesti sertifioidun luottoluokituslaitoksen on maksettava 6 000 euron suuruinen vuotuinen valvontamaksu.

Poiketen siitä, mitä ensimmäisessä alakohdassa säädetään, rekisteröity luottoluokituslaitos vapautetaan vuotuisen valvontamaksun maksamisesta, jos sen kokonaistuotot, sellaisina kuin ne on julkaistu sen tuoreimmassa tarkastetussa tilinpäätöksessä, ovat alle 10 miljoonaa euroa tai, kun luottoluokituslaitos kuuluu luottoluokituslaitosten ryhmään, jos kyseisen ryhmän yhteenlasketut kokonaistuotot ovat alle 10 miljoonaa euroa.

2. Sertifioidun luottoluokituslaitoksen vuotuinen valvontamaksu on maksettava helmikuun loppuun mennessä. EAMV lähettää sertifioidulle luottoluokituslaitokselle maksua varten laskun vähintään 30 päivää ennen kyseistä päivämäärää.

8 artikla

Sertifiointimaksu

1. Sertifiointia hakevan luottoluokituslaitoksen on maksettava 10 000 euron suuruinen sertifiointimaksu.

2. Sertifiointimaksu on maksettava kokonaan sinä ajankohtana, jona luottoluokituslaitos hakee sertifiointia.

3. Jos luottoluokituslaitos peruuttaa sertifiointihakemuksensa ennen kuin EAMV on ilmoittanut sille asetuksen (EY) N:o 1060/2009 15 artiklan 4 kohdan toisen alakohdan mukaisesti, että hakemus on täydellinen, EAMV maksaa takaisin kolme neljäsosaa maksetusta sertifiointimaksusta. Jos hakemus peruutetaan kyseisen päivän jälkeen mutta ennen kuin EAMV antaa perustellun päätöksen sertifioinnista tai sertifioinnin epäämisestä, EAMV maksaa takaisin yhden neljäsosan maksetusta sertifiointimaksusta.

4. Poiketen siitä, mitä 7 artiklassa säädetään, sertifioidun luottoluokituslaitoksen, jonka on maksettava vuotuinen valvontamaksu 7 artiklan 1 kohdan mukaisesti, on sertifiointivuotenaan maksettava sertifiointipäivän ja tilikauden päättymisen välisen ajanjakson jokaiselta täydeltä kuukaudelta 500 euron suuruinen ensimmäinen valvontamaksu. Tämä maksu on maksettava kokonaan sen jälkeen, kun sertifioinnista on ilmoitettu luottoluokituslaitokselle.

9 artikla

Korvausten maksaminen toimivaltaisille viranomaisille

1. Ainoastaan EAMV saa kantaa luottoluokituslaitoksilta maksuja niiden rekisteröinnistä, sertifioinnista ja valvonnasta. Toimivaltaiset viranomaiset eivät saa kantaa luottoluokituslaitoksilta maksuja myöskään sellaisissa tapauksissa, joissa kyseiset viranomaiset hoitavat tehtäviä EAMV:n puolesta asetuksen (EY) N:o 1060/2009 30 artiklan mukaisesti.

2. EAMV korvaa toimivaltaiselle viranomaiselle todelliset kustannukset, jotka ovat aiheutuneet asetuksen (EU) N:o 1060/2009 30 artiklan mukaisesti siirrettyjen tehtävien hoitamisesta tai mainitun asetuksen 23 c artiklan 4 kohdan tai 23 d artiklan 5 kohdan mukaisesta avustamisesta. Korvattaviin kustannuksiin kuuluvat kaikki kiinteät ja muuttuvat kustannukset, jotka liittyvät siirrettyjen tehtävien suorittamiseen tai EAMV:n avustamiseen.

III LUKU

SIIRTYMÄ- JA LOPPUSÄÄNNÖKSET

10 artikla

Vuoden 2011 maksut

1. Vuonna 2011 rekisteröityjen luottoluokituslaitosten on maksettava 500 euron suuruinen ensimmäinen valvontamaksu vuoden 2011 jokaiselta sellaisen ajanjakson täydeltä kuukaudelta, joka alkaa rekisteröintipäivänä mutta aikaisintaan 1 päivänä heinäkuuta 2011 ja päättyy 31 päivänä joulukuuta 2011. Maksu on maksettava kokonaan huhtikuun 2012 loppuun mennessä.

Poiketen siitä, mitä ensimmäisessä alakohdassa säädetään, rekisteröity luottoluokituslaitos vapautetaan vuoden 2011 vuotuisen valvontamaksun maksamisesta, jos sen kokonaistuotot, sellaisina kuin ne on julkaistu sen tuoreimmassa tarkastetussa tilinpäätöksessä, ovat alle 10 miljoonaa euroa tai, kun luottoluokituslaitos kuuluu luottoluokituslaitosten ryhmään, jos kyseisen ryhmän yhteenlasketut kokonaistuotot ovat alle 10 miljoonaa euroa.

2. Vuonna 2011 sertifioitujen luottoluokituslaitosten on maksettava 500 euron suuruinen ensimmäinen valvontamaksu vuoden 2011 jokaiselta sellaisen ajanjakson täydeltä kuukaudelta, joka alkaa rekisteröintipäivänä mutta aikaisintaan 1 päivänä heinäkuuta 2011 ja päättyy 31 päivänä joulukuuta 2011. Maksu on maksettava kokonaan huhtikuun 2012 loppuun mennessä.

Poiketen siitä, mitä ensimmäisessä alakohdassa säädetään, rekisteröity luottoluokituslaitos vapautetaan vuoden 2011 vuotuisen valvontamaksun maksamisesta, jos sen kokonaistuotot, sellaisina kuin ne on julkaistu sen tuoreimmassa tarkastetussa tilinpäätöksessä, ovat alle 10 miljoonaa euroa tai, kun luottoluokituslaitos kuuluu luottoluokituslaitosten ryhmään, jos kyseisen ryhmän yhteenlasketut kokonaistuotot ovat alle 10 miljoonaa euroa.

11 artikla

Voimaantulo

Tämä asetus tulee voimaan kolmantena päivänä sen jälkeen, kun se on julkaistu Euroopan unionin virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 7 päivänä helmikuuta 2012. Komission puolesta José Manuel BARROSO Puheenjohtaja

(1) EUVL L 302, 17.11.2009, s. 1.

(2) EUVL L 331, 15.12.2010, s. 84.